
НАРЕДБА ЗА ОБЩЕСТВЕНИЯ РЕД

НА ТЕРИТОРИЯТА НА ОБЩИНА БОЙНИЦА

РАЗДЕЛ І

ОБЩИ ПОЛОЖЕНИЯ

Чл. 1. С тази наредба се уреждат обществените отношения, свързани с осигуряване и опазване на обществения ред, поддържане на чистотата, опазване на околната среда, пожарна безопасност и защита на имуществото на територията на община Бойница.
Чл. 2. В Наредбата се определят задълженията на юридическите лица, едноличните търговци и гражданите (постоянно живеещи и временно пребиваващи) и общинската администрация по опазване на обществения ред; органите за контрол и правомощията им за констатиране и санкциониране на нарушенията.
Чл. 3. Заповедите на кмета на общината относно обществения ред са задължителни за всички физически и юридически лица на територията на община Бойница, а заповедите на кметските наместници – на територията на съответното населено място.
Чл. 4. За нарушения извършени от малолетни, непълнолетни от 14 г. до 18 г. и лица поставени под запрещение, отговорност поемат техните законни представители – родители, настойници и попечители.

РАЗДЕЛ ІІ

ПОДДЪРЖАНЕ И ОПАЗВАНЕ НА ОБЩЕСТВЕНИЯ РЕД И СПОКОЙСТВИЕ

Чл. 5. За осигуряване на обществения ред се забранява:

1. извършването на дейности от битов и стопански характер в жилищните сгради и в близост до тях, с които се нарушава спокойствието на живущите, между 14.00 и 16.00 часа и между 22.00 и 8.00 часа в делничните дни и между 14.00 и 16.00 часа и 21.00 и 9.00 часа в празничните и почивните дни, с изключение на дейностите по организирано събиране и извозване на битовите отпадъци;
2. извършването на непристойни действия, нарушаващи обичайните норми на морал и поведение по улици, площади и други обществени места както и неприлични изрази, оскърбително отношение и държане към гражданите и органите на властта или скарване, сбиване и други действия, с които се нарушава обществения ред и спокойствие;
3. използването на озвучителна техника на открито, включително и за религиозни цели, ако не е получено разрешение от кмета на община Бойница (кметския наместник); 

4. повреждане, разместване, унищожаване или извършването на други действия по отношение на исторически паметници, паметни плочи и други подобни;
5. писането, рисуването, поставянето и лепенето на реклами, афиши, плакати и други по стените на сградите, оградите, стълбовете, дърветата, освен на специално определените за това места от кмета (кметските наместници);
6. използването на детски съоръжения, монтирани в дворовете на детските градини и в парковете от лица над 14 години;

7. започването и извършването на строителни и ремонтни дейности на сгради и строителни обекти без плътна ограда, осигуряваща чистотата на тротоара и прилежащите части, и без информационно указателна табела, която да бъде актуализирана при промяна на инвеститора (не се отнася за линейните обекти на техническата инфраструктура);

8. оставянето на строителни, отоплителни и други материали по тротоарите, улични платна и др. общински терени без разрешение;

9. отвеждането на отпадъчни води извън канализационната мрежа или септичните ями;

10. използването на вода от водопроводната мрежа за непитейни нужди - за измиване на превозни средства, улици, дворове и др.

11. къпането в реките, язовирите и други открити водни басейни, освен на определените и обезопасени за целта места;
12. пускането и ползването на плавателни съдове, включително и гумени надуваеми съоръжения, във водни басейни без разрешение от съответния компетентен орган;
13. просията във всичките й форми, в това число и чрез привидни форми на благотворителност;
14. хвърлянето на бомбички, ракети, факли и др. подобни взривни вещества и пиротехнически средства на обществени места, в и от жилищни сгради, които създават опасност за живота и здравето на гражданите;
15. внасянето, продажбата и употребата на алкохолни напитки и тютюневи изделия в учебни, възпитателни и здравни заведения;
16. продажбата на алкохол на спортни прояви и обществени мероприятия, организирани за деца и ученици;
17. играенето на хазартни игри по улиците, площадите, парковете, зелените площи и други обществени места.
Чл. 6. Посетителите на обществени заведения са длъжни да спазват установените правила за вътрешен ред.

Чл. 8. Забранява се извършването на дейности, причиняващи шум, отделяне на прах, вибрации, излъчвания, замърсявания и други, надвишаващи допустимите норми, съгласно действащото законодателство на Република България.
Чл. 7. (1) Забранява се допускането на малолетни и непълнолетни без придружител – родител, настойник или попечител в заведенията за хранене и развлечения и в интернет клубове със следното часово ограничение: 

1. след 20:00 часа на лица до 14 години;
2. след 22:00 часа на лица навършили 14 години, но ненавършили 18 годишна възраст;
(2) Забранява се движението на малолетни и непълнолетни по улиците след часовото ограничение по ал.1, без придружител – родител, настойник или попечител.

Чл. 9. (1) Забранява се провеждането на събрания, митинги, демонстрации, религиозни и други масови и обществени мероприятия в противоречие със Закона за събранията, митингите и манифестациите.
         (2) За свикване на събрание или на митинг на открито организаторите най-малко 48 часа преди началото му писмено уведомяват кмета на общината, като посочват организатора, целта, мястото и времето на събранието или митинга.

(3) Организаторите на мероприятия с масово участие на малолетни и непълнолетни /съгл. Наредба за специализирана закрила на децата на обществени места, приета с ПМС № 165 от 25.07.2003 г./ са длъжни :

1. да осигурят охрана, медицинско обслужване, а при необходимост и транспорт;
2. да уведомят органите на РУП не по-късно от 24 часа преди обявения начален час на проявата, като посочат и времетраенето й;
3. да отложат или прекратят незабавно мероприятието при установяване на обстоятелства, застрашаващи непосредствено безопасността на децата, за което уведомяват компетентните органи.

(4) При заявяване на повече от едно обществено мероприятие за едно и също място и време, разрешение се издава от кмета на община Бойница на организатора, който първи е заявил.
(5) Организаторите на масови обществени мероприятия се задължават да спазват предварително заявените в Общината място, време, маршрут на движение, като носят отговорност за осигуряване на необходимия обществен ред.

Чл. 10. (1) Забранява се публичното изразяване на верски убеждения от представители на вероизповедания, които не са регистрирани по реда на Закона за вероизповеданията.

(2) Свободата на вероизповеданието не може да бъде насочена срещу националната сигурност, обществения ред, народното здраве и морала или срещу правата и свободите на други граждани.
         (3) Религиозните общности и институции, както и верските убеждения, не могат да се използват за политически цели.

(4)  Правото на вероизповедание не може да бъде ограничавано, освен в случаите по ал. 2 и ал. 3.
РАЗДЕЛ ІІІ

ОРГАНИЗИРАНЕ НА ОБЩЕСТВЕНИЯ РЕД В ТЪРГОВСКИТЕ ОБЕКТИ, ЗАВЕДЕНИЯТА ЗА ХРАНЕНЕ И РАЗВЛЕЧЕНИЯ


Чл. 11. (1) Кметът на Общината определя работното време на всички видове заведения за хранене и развлечения и търговски обекти, в това число ателиетата за услуги на територията на община Бойница, както следва:

1.  зимен период не по-рано от 7:00 часа и не по-късно от 22:00 часа;

2.  летен период не по-рано от 6:00 часа и не по-късно от 23:00 часа.
          (2) Собствениците, наемателите и ползвателите на търговски обекти и заведения за хранене и развлечения, в които се упражнява търговска дейност и услуги са длъжни да уведомят писмено общината за работното време, което се поставя на видно място в обекта.

 (3) Забранява се работата на обектите по ал.1 извън определеното от Кмета на Общината работно време.
Чл. 12. (1) Заведенията за хранене и развлечения могат да получат разрешително за удължено работно време от Кмета на Общината, съгласувано с РУ – Кула:
1. за конкретен случай; 

2. за период до шест месеца.
(2) За удължаване на работното време по ал.1, т.2 търговците подават мотивирано заявление придружено със следните документи:

1. удостоверение от Агенция по вписванията или БУЛСТАТ;

2. протокол за измерено ниво на проникващ битов шум в най-близката жилищна сграда от компетентните органи, като измерването се извършва след 22:00 часа;

3. писмено становище от РУ - Кула;

4. писмено становище от Кмета / Кметския наместник на съответното населено място за обекти, намиращи се в с.Раброво с.Бориловец с.Шишенци, с.Периловец и с.Градсковски колиби;

5. удостоверение за липса на задължения към Община Бойница.

(3) При нарушаване изискванията, при които е издадено разрешението за удължено работно време, същото се отнема, като не се издава ново в срок от 6 /шест/ месеца.

(4) Обектите, на които е издадено разрешително по ал. 1, задължително поставят на видно място в съответния обект табела с информация за удълженото работно време. 


Чл. 13. За осигуряване на обществения ред в търговските обекти, заведения за хранене и развлечения се забранява:

1. допускането на лица, които носят хладно, огнестрелно или газово оръжие, други общоопасни средства, наркотични или други упойващи вещества, както и лица във видимо нетрезво състояние или под влияние на други упойващи вещества;
2. допускането на лица под 18 години в заведения за хранене и развлечения, в които тютюнопушенето е позволено, както и допускането им в заведения с хазартни игри;

3. предлагането и продажбата на алкохолни напитки и тютюневи изделия на лица под 18 години във всички търговски обекти на територията на общината;
4. разполагането и предлагането на хазартни игри или игрални хазартни автомати на разстояние  по-малко от 300 метра от учебни заведения;

5. излагането на видно място на порнографска литература и плакати, както и видео материали с порнографско съдържание, продажбата им и отдаването им под наем на лица под 18 години;

6. надвишаване на пределно допустимите нива на шум от силата на музикалните озвучителни уредби в търговските обекти.
Чл. 14. (1) Собствениците, наемателите или ползвателите на търговски обекти, кина и театри определят конкретните условия за достъп на деца в тях и контролират тяхното изпълнение в съответствие с целта на специализираната закрила.

(2) Условията по ал. 1 се определят съобразно броя на децата, спецификата на обекта или вида на проявата.

(3) Информация за максималния капацитет на обекта и за условията по ал. 1 се осигурява на видно за клиентите място при започване на търговска дейност.

Чл. 15. (1) Прилежащите площи пред търговските обекти могат да се използват за търговска цел от наематели, ползватели и собственици след заплащане на такса съгласно Наредбата за определянето и администрирането на местни такси и цени на услуги на територията на Община Бойница и получаване на разрешително от Кмета на Общината.
(2) При неплащане на две поредни вноски или системно неплащане в срок, разрешителното по ал. 1 се отнема със Заповед на Кмета и лицето, на което е издадено разрешителното се лишава от право на ползване за следващия сезон. 
РАЗДЕЛ ІV
ПОДДЪРЖАНЕ НА ЕСТЕТИЧЕН ВИД И ЧИСТОТА 
Чл. 16. (1) Поддържането на естетичен вид и чистота по отношение на производствени, административни, обществени сгради, складове, гаражи, паркинги, пазари и други имоти, се осигурява от собствениците, наемателите или ползвателите на имотите, които ги управляват и стопанисват.
          (2) Собствениците, наемателите или ползвателите на варови, бетонови възли и изпълнителите на строителни обекти са длъжни да осигурят необходимите условия и техника за измиване и почистване на излизащите ППС.
(3) При констатиране на нарушение се спира дейността на обекта до отстраняване на допуснатите нарушения.
Чл. 17. Поддържането на чистотата и естетичния вид около жилищни сгради, в междублокови пространства и търговски обекти е задължение на: 
1. гражданите, съгласно график на етажната собственост; 
2. собствениците и наемателите по отношение на имоти, постройки и съоръжения, заедно с прилежащи към тях площи; 
3. собствениците на МПС – по отношение на местата за паркирането им.

Чл. 18. (1) Почистването на уличната пътна мрежа от сняг, обработката с луга и пясъчни смески се извършва с предимство по първостепенната улична мрежа.
(2) Натрупването на сняг върху уличните платна и тротоари се извършва така, че да остава място за свободно преминаване на пешеходците. Не се оставя сняг в обсега на автобусните спирки, входове и гаражи.

(3) Задължават се управителите на търговските дружества, едноличните търговци, ръководителите на предприятия, учреждения и обществени организации, собствениците и наемателите на сгради и търговски обекти, лицата по чл. 17  да отстраняват снега по тротоарите и пространствата, прилежащи към сградите и търговските обекти, както и да отстраняват ледени висулки и натрупвания от сняг, създаващи пречки за преминаването на пешеходци.
Чл. 19. Задължават се извършващите ремонтни и строителни работи да почистват и извозват ежедневно земните маси и отпадъци на подходящи за тази цел места.
Чл. 20. (1) Извозването на смет от производствена дейност на определени за целта места се осигурява от лицата, осъществяващи тази дейност, а битовите отпадъци от Общината.

(2) Общината, извършваща извозването на смет, е длъжна да не допуска разпиляването й по време на извозването.

Чл. 21. (1) За осигуряване на здравословна и благоприятна околна среда в населените места на община Бойница физическите и юридическите лица поддържат градинки, благоустроени зелени площи, крайпътни дървета, храсти и цветни лехи, прилежащи към имотите им.
(2) Общината осигурява благоустрояването на пътеките и алеите в парка и обществените градинки.

(3) Премахването на дървесна и храстова растителност в населените места се извършва само с разрешение на Кмета на Общината.
(4) Разрешение за отсичане на дървета и храсти се издава за:

1. строителство, реконструкция на обекти и на съществуващи зелени площи;

2. болни и изсъхнали дървета, както и такива, застрашаващи сигурността на гражданите, сградите, съоръженията и безопасността на движение;

3. аварии и природни бедствия;
4. почистване на дворни места и ниви.

(5) Юридическите лица и обществените организации се задължават да съдействат за опазването на зелените площи, прилежащи към имотите им и декоративната растителност в тях.

(6) Инвеститорите на обекти са длъжни максимално да опазват съществуващата дървесна растителност.

Чл. 22. Собствениците или ползвателите на апартаменти или обекти в жилищни сгради, блокове, кооперации, административни сгради, обществени и здравни заведения и други, както и едноличните търговци и търговските дружества, извършващи монтаж на климатични, вентилационни или отоплителни инсталации, са длъжни да отведат конденза, отделящ се от отоплителните и климатични системи, които са монтирани в обектите, чрез съответните инсталации, така че да не се оттичат върху первази на прозорци, стълбища, подходи, проходи, тротоари и други площи за движение на граждани.

Чл. 23. (1) На територията на община Бойница се забранява:
1. паленето на смет в контейнери с всякакви отпадъци, намиращи се по уличните платна, тротоари и зелени площи;

2. изгарянето на гуми, отработени масла и отпадъчни нефтопродукти, селскостопански и други отпадъци, освен в случаите, когато изгарянето се извършва в специализирани съоръжения, за експлоатацията на които са издадени съответните разрешения;

3. нерегламентираното изхвърляне на отпадъци извън определените от Общината места;

4. изхвърлянето на обемисти и тежки предмети, избухливи, леснозапалими и отровни вещества, незагасена сгурия и др. подобни в съдовете за смет;

5. изхвърлянето и натрупването на земни маси, отпадъци от строителна и селскостопанска дейност, оборска тор и трупове на животни и птици в съдовете за битови отпадъци, около тях и на местата за обществено ползване, а също и край пътища, пътеки, граници между имоти, кариери, речни корита и дерета, и всички комуникации, свързващи отделните имоти;

6. смесването на отпадъци, определени за разделно събиране с други отпадъци;

7. използването за снегопочистване на неекологосъобразни смеси, които не отговарят на изискванията на Закона за защита от вредното въздействие на химичните вещества и препарати (ЗЗВВХВП) и не притежават съответните сертификати за качество и безопасност;
8. физическите и юридическите лица, които отглеждат селскостопански животни и домашни любимци да замърсяват улиците, тротоарите, паркингите, площадите, зелените площи, междублоковите пространства в населените места с оборски тор, торова течност и животински екскременти;
9. изхвърлянето на отработени моторни масла, отпадъчни нефтопродукти и на употребявани мазнини с хранителен произход в повърхностните води, в канализационната система и на места за обществено ползване, както и директно върху почвата;

10. изхвърлянето на лекарства и негодни за употреба батерии и акумулатори в съдовете за битови отпадъци, както и смесването им с битови отпадъци;
11. ползването на съдове за битови отпадъци не по предназначение, както механичното им повреждане;

12. разместването и преобръщането на съдовете за битови отпадъци.

         (2)  В сгради, в режим на етажна собственост, се забранява:

1. преграждането на общите части, освен с изричното решение на общото събрание на входа;

2. складирането на строителни, отоплителни и леснозапалими материали, отпадъци и предмети в общите части на сградата (коридори, стълбищни и етажни площадки, тавани, подпокривни пространства, мазета, шахти и др.), които трябва да се поддържат свободни и проходими;

3. простирането пред прозорците, на балконите и терасите извън парапета откъм улици, площади, паркове;

4. поставянето на не добре закрепени предмети на балконите и прозорците, застрашаващи сигурността и създаващи опасност за живота и здравето на хората;
5. изхвърлянето на хранителни продукти и всякакви отпадъци през прозорците и балконите (терасите) от етажна собственост;
6. изтърсването и изтупването на килими, пътеки и черги от балконите, терасите и прозорците на жилищни сгради, освен на местата и през времето, регламентирани в Правилника за вътрешния ред, приет от общото събрание на собствениците;
7. отвеждането на дим и газове през прозорци и отвори в стените, непредвидени за целта в техническата характеристика на сградите.
(3) Забраняват се и други неупоменати в ал. 1 и 2 действия, които причиняват замърсяване на тротоарите, улиците, междублоковите пространства и други обществени места.
РАЗДЕЛ V
ОТГЛЕЖДАНЕ НА СЕЛСКОСТОПАНСКИ ЖИВОТНИ И ДОМАШНИ ЛЮБИМЦИ
Чл. 24. (1) Собствениците на селскостопански животни декларират вида, пола и броя на притежаваните от тях животни в ОбА Бойница и съставните населени места Раброво,  Периловец, Бориловец, Градсковски колиби и Шишенци, съгласно Закона за ветеринарномедицинската дейност /ЗВМД/.
(2) Отглеждането на пчелни семейства се извършва в съответствие с разпоредбите на Закона за пчеларството.

Чл. 25. На територията на община Бойница се забранява:
1. отглеждането на животни в действащите санитарно-охранителни зони на водоизточници и водоснабдителни съоръжения;
2. пускането на селскостопански животни и домашни любимци по улиците, в парковете, градинките, училищата и детските площадки и зелените площи; 
Чл. 26. Кметът на Община Бойница със Заповед определя:

1. сроковете за паша в полските имоти;

2. маршрутите за придвижване (събиране, групиране и извеждане на селскостопански животни на паша) до тях;

Чл. 27. За опазване на имотите се забранява пашата на животни:

1. без придружаването им от пастир;

2. в земеделски земи с трайни насаждения;

3. в люцерните и посевите.
   Чл. 28. Собствениците на кучета, котки и други домашни любимци в самостоятелните  обекти в сграда в режим на етажна собственост са длъжни да изпълняват изискванията на съответните нормативни актове при тяхното отглеждане и да не създават безпокойство на непосредствените си съседи. 
Чл. 29. (1) Собствениците на кучета са длъжни:

1. при извеждането на кучета да носят в себе си ветеринарномедицински паспорт и да го представят за проверка при поискване от длъжностни лица от общинската администрация и ветеринарномедицинските органи;
2. да вземат мерки животните да не създават опасност за други животни или хора;
3. при съмнение за бяс да съобщят веднага на ветеринарномедицинските органи и служители.

(2) Забранява се:

1. извеждането на кучета без повод, а на агресивни кучета - и без намордник на обществени места,  както и пускането им без надзор, с изключение на специалните кучета – водачи;

2. разхождането на кучета на детски площадки и на места, определени и обозначени от Общината със забранителни знаци.
Чл. 30. Животните и животинските продукти се събират, транспортират, съхраняват, обработват или обезвреждат по начин, който гарантира пълна безопасност за здравето на хората и животните и не се допуска замърсяване на околната среда.

Чл. 31. Собствениците на умрели животни се задължават да ги загробват на определени места от Общината, ако няма други предписания на компетентните органи.
РАЗДЕЛ VІ
БЕЗОПАСНОСТ НА ДВИЖЕНИЕТО


Чл. 32. (1) Общината има задължението да стопанисва и поддържа съоръженията, знаците, маркировката, тротоарите и уличните платна, осигуряващи безопасност на движението.

Чл. 33. (1) Общественият превоз на пътници се осъществява по утвърдена транспортна схема от Община Бойница при спазване изискванията на съответните нормативни актове.

(2) На водачите на МПС, предназначени за обществен транспорт се забранява отклонението от утвърдения маршрут, неспазването на утвърденото разписание и/или пропускането на определените спирки на автобусите от обществения транспорт.

Чл. 34. (1) Собствениците на пътно превозни средства с животинска тяга са длъжни да ги поддържат в състояние, което отговаря на изискванията на Закона за движение по пътищата /ЗДвП/.
(2) Превозните средства по ал. 1 се регистрират в ОбА – Бойница и получават съответен регистрационен талон и номер.
(3) Кметът на общината определя със заповед длъжностно лице, което да води регистър на ППС с животинска тяга, както и реда и условията за регистрацията им.

Чл. 35. Стоянката на таксиметровите автомобили се определя с решение на Общински съвет по предложение на Кмета на Общината.
Чл. 36. На територията на община Бойница се забранява:

1. спирането или паркирането на ППС    


а) на места, където се предизвикват задръствания и се създават предпоставки за ПТП.


б) по начин, възпрепятстващ събирането и транспортирането на битови отпадъци, както и лятното и зимното улично почистване върху уличните шахти;


в) върху места, отредени за автомобили на хора с увреждания;


г) които не извършват таксиметров превоз на пътници на стоянката на таксиметровите автомобили;

2. движението на ППС с животинска тяга без регистрация по реда на тази наредба.

3. движението и паркирането на ППС в паркове, детски площадки, зелени площи и пешеходни зони;

4. влизането на ППС на територията на училищата и детските заведения, с изключение на обслужващите ги автомобили, след разрешение на съответния директор;

5. повреждането и преместването на пътни, тротоарни, градински и паркови настилки, осветителни тела, скулптурно-декоративни и архитектурни елементи /пейки, детски съоръжения, чешми и други/, пътните съоръжения и принадлежностите на уличната и пътната мрежа /пътни знаци, табели, указатели, автоспирки, съдове за смет и други свързани с безопасността на движението/ от неоторизирани лица, както и поставянето на частни и други табели, и знаци по пътепоказателните жалони;

6. повреждането и демонтирането на капаци от канализационни шахти;

7. поставянето на кашпи, вериги, ленти и/или други предмети и съоръжения върху уличните платна и/или тротоари и други, както и затварянето им с бариери или други съоръжения, освен в случаите когато има разрешение от Кмета на Община Бойница;

8. домуването на товарни автомобили, автобуси, земеделска и горска техника и прикачения инвентар към тях по уличните платна, тротоари, детски площадки, зелени площи, междублокови алеи и пешеходни зони;

9. миенето, гресирането и ремонтирането на моторни превозни средства на улиците, тротоарите, паркингите, площадите, зелените площи, междублоковите пространства, местата за отдих и край поречия и водоеми;
10.продължителното форсиране на място на двигатели на МПС и безконтролното включване на алармени системи;
11. превозването на домашни животни в МПС, обслужващи обществения транспорт.
Чл. 37. (1) Собствениците на МПС с прекратена регистрация /излезли от употреба/ се задължават да ги преместят в собствен имот или предадат на площадки за временно съхранение или в центрове за разкомплектоване, когато се намират на общинска собственост.

(2) Излезлите от употреба МПС могат да се съхраняват в имоти - частна собственост, като са длъжни да не допускат замърсяване с отпадъци от тях до предаването им в центрове за разкомплектоване.

РАЗДЕЛ VІІ
ПОЖАРНА И АВАРИЙНА БЕЗОПАСНОСТ


Чл. 38. За организиране на пожарна безопасност: 
1. кметът на Общината издава заповеди и утвърждава правила и други документи за осигуряване на пожарна безопасност на територията на общината;
2. плановете за действие и евакуация при пожар или авария, се проиграват практически от личния състав и пребиваващите лица в обекта, не по-малко от един път в годината. Плановете в детските, учебните и социалните заведения – в началото на всяка учебна година (до края на м. октомври);

3. при провеждане на масови мероприятия – фестивали, събори, търговски изложения, спортни прояви, концерти, циркови представления и др., организаторите, домакините и участниците са длъжни да спазват установените правила за пожарна безопасност;

4. когато се предвижда използването на фойерверки и други пиротехнически средства, организаторите и изпълнителите уведомяват за това РУ – гр. Кула, най-малко 3 дни преди мероприятието.

Чл. 39.  Не се допуска спиране на превозни средства върху противопожарните хидранти и до водоеми на разстояние по-малко от 12 метра, възпрепятстващо достъпа на пожарните автомобили и извозването им.
Чл. 40. Собствениците и ръководителите на обекти и водоснабдителни дружества са длъжни да поддържат в изправност и обозначават съгласно действащите стандарти, противопожарните хидранти в населените места и обектите на общината. Преди настъпването на зимния сезон се извършва подготовка на същите за работа при отрицателни температури.

Чл. 41. (1) Във времето, в което в обществените сгради и помещения пребивават хора, всички врати на евакуационните изходи трябва да бъдат отключени.
(2) В общите части на обектите (коридори, стълбища, фоайета, зали и др.) е задължително поставянето на схеми за евакуация и противопожарни инструкции. За хотели, почивни станции и др. се поставят във всяка стая.

(3) В помещения, чиито под е разположен под нивото на околния терен не се разрешава използването на газови уреди и съоръжения.

Чл. 42. (1) Складирането на груб фураж (сено, слама и др.) може да бъде открито и в стопански постройки.
(2) Откритото складиране на груб фураж в личните дворове да става на добре оформени купове и разстояние между тях не по-малко от 2 метра. Площите около него да са окосени от суха растителност.
(3) Забранява се складирането на груб фураж на тротоарите и уличните платна.

(4) Забранява се поставянето на груб фураж под електрически проводници, телефонни кабели, тръбопроводи за горими и лесно запалими течности и други газове.

Чл. 43. Съхраняването на дърва, въглища и горими течности и газове да става при спазване на следните изисквания:

1. дървеният фасониран материал и дърва за огрев да се съхраняват в стопански сгради или на открито на разстояние 6 метра от жилищни сгради с горим покрив.
2. въглищата да се внасят в помещения или навеси в сухо състояние. Същите да са защитени от влага и вода.
Чл. 44. (1) Паленето на открит огън за изгаряне на отпадъци в частни дворове (пролетно-есенно почистване) да става на места, при спазване на минимални разстояния от:
1. жилищни сгради, летни кухни, навеси, закрити и открити складове за груб фураж – най-малко 8 метра;

2. короните на дърветата, електрическите и телефонни проводници, оградите на съседите – най-малко 4 метра;
3. мястото на палене на огън да се почисти в радиус 4 метра от горими отпадъци, предмети и суха трева.
(2) През цялото време огънят да не остава без надзор.
(3) Забранява се паленето на огън при силен вятър.

Чл. 45. Отоплителните и вентилационните съоръжения на сгради и съоръжения се устройват и експлоатират при спазване на съответните нормативни актове и технически изисквания, установени за тяхното производство, монтаж и използване.

Чл. 46. Всяка година преди есенно-зимния отоплителен сезон, отоплителните съоръжения и инсталации в предприятия и учреждения на територията на община Бойница  се проверяват и при нужда се ремонтират. В експлоатация се допускат само изправните.

Чл. 47. Гражданите са длъжни стриктно да спазват указанията на органите за пожарна безопасност във връзка с правилната експлоатация на различните видове отоплителни и нагревателни уреди (на твърдо гориво, електрически, нафтови и газови).
Чл. 48. (1) Ръководителите на обекти издават заповед, с която определят вида и начина на отопление, и отговорниците на отоплителни и нагревателни уреди.

(2) На отговорниците на отоплителни и нагревателни уреди се провежда инструктаж.

Чл. 49. (1) След обявяване на пожароопасния сезон кметовете и кметските наместници по населени места в общината организират гасачески групи. За целта се изготвя списък на членовете. В списъка се упоменава и начина на оповестяване, време и място за събиране, превозни средства за транспортиране и подръчни инструменти, ползвани при гасене на пожар.

(2) Кметът или кметския наместник на населеното място инструктират членовете на гасаческата група, във връзка със спазване на изискванията по техника на безопасност.

(3) Гасаческата група се събира от кмета, съответно кметския наместник на населеното място или от упълномощени от тях лица.

(4) Проверка за готовността на гасаческата група могат да правят инспекторите от Държавен противопожарен контрол съвместно с кметовете или кметските наместници на съответното населено място.

(5) Копие от списъка по ал. 1 се изпраща в РУ – гр. Кула.
Чл. 50. Забранява се паленето на огън в горите извън специално определените за това места, и извършване на дейности, които могат да доведат до възпламеняване на пожари.
Чл. 51. (1) По време на жътвената кампания, кметовете и кметските наместници по населени места организират и провеждат мероприятия за :

1. навременно разгласяване относно спазване на изискванията и противопожарните правила на Наредба № Iз – 2377/15.09.2011 г.( Обн. ДВ бр.81/2011 г.), сред населението, както и повишаване на готовността му за предотвратяване и гасене на пожари;
2. осигуряване на дежурства по време на кампанията;
3. осигуряване на достъп до естествени и изкуствени водоизточници;
4. поставяне на указателни и  забранителни табели, покрай посевите, до приключване на жътвата;
5. използване при нужда на гасаческата група .

(2) Забранява се на гражданите, туристите, пастирите, пчеларите, ловците и др., които преминават или извършват определени дейности покрай посевите и фуражните площадки да:

1. използват открит огън и да пушат на разстояние по-малко от 50 метра от посевите и складовете за фураж от настъпване на “восъчна зрялост” до окончателно прибиране на реколтата;
2. използването на сигнални ракети и огнестрелно оръжие в района на посевите и фуражните площадки.

Чл. 52. Забранява се:
1. тютюнопушене и използване на открит огън на места и площадки, където се съхраняват или използват пожароопасни и взривоопасни вещества;

2. превоз на съдове с леснозапалими течности и бутилки с газ в обществения транспорт;

3. съхраняване на пожароопасни и взривоопасни материали, леснозапалими, и горими течности в стълбищни клетки, преддверия, коридори и тавани на сгради, както и в жилищни помещения;
4. използването и складирането на газови устройства в помещения без естествена вентилация;

5. използването на нестандартни нагревателни и отоплителни уреди;

6. паленето на огньове в личните дворове и селскостопанските имоти без да са взети мерки за пожарна безопасност и без да са осигурени средства за пожарогасене;

7. размразяването на водопроводи, инсталации, тръбопроводи и подгряване на автомобили с открити огнеизточници;

8. унищожаване, повреждане, закриване на знаци, табели и указания с противопожарно съдържание;

9. подаване на лъжливи сигнали за пожари, аварии и други произшествия;
10. складиране на материали и паркиране на МПС и други върху пожарните хидранти и в радиус 12 метра от тях, както и на подходите и подстъпите към противопожарни водоизточници и в обсега на нормативно изискващите се разстояния между сгради и съоръжения;
11. повреждането на пожарните хидранти, пожарни кранове и други съоръжения към противопожарните водоизточници;

12. блокиране на пътища, улици, алеи и други с материали, превозни средства и други съоръжения, възпрепятстващи преминаването на противопожарната техника;

Чл. 53. Ежегодно Кметът на Общината назначава комисия с представители на ОбА, „ВиК” и РУ – Кула да провери състоянието на противопожарните водопроводи и водоизточници в населените места.
Чл. 54. Ежегодно Кметът на Общината, „ВиК” и търговските дружества, поддържащи водопроводите, извършват необходимите ремонти на посочените от комисията по чл. 53 съоръжения за противопожарно водоснабдяване и ги обозначават.

Чл. 55. Кметът на Общината организира уличното осветление, така че да се осигури добра осветеност на пожарните хидранти.

РАЗДЕЛ VІІІ
АДМИНИСТРАТИВНО НАКАЗАТЕЛНИ РАЗПОРЕДБИ
Чл. 56. (1) Контролът по спазване разпоредбите на настоящата Наредба се възлага на длъжностните лица, определени със Заповед на Кмета на общината и органите на РУП – Кула.

(2) Нарушенията на Наредбата се установяват с актове, съставени от длъжностни лица, определени със Заповед на Кмета на Община Бойница с актове, съставени от органите на   РУП – Кула.
(3) Въз основа на съставените актове Кметът на Общината или упълномощено от него длъжностно лице издава наказателни постановления.

(4) Установяването на нарушенията, издаването, обжалването и изпълнението на наказателните постановления се извършва по реда, предвиден в Закона за административните нарушения и наказания .

Чл. 57. (1)  За нарушение на разпоредбите на настоящата Наредба на виновните лица се налага наказание: глоба за физическите лица и имуществена санкция за юридическите лица.
(2) На нарушителите се налагат наказания, както следва:

1. за нарушения по чл. 5-6, чл. 9-14 и чл. 19-21:

    а) глоба в размер от 50 до 500 лева за физически лица,
    б) имуществена санкция от 100 до 1 000 лева за юридически лица;
2. за нарушения по чл. 7, ал.1 – глоба или имуществена санкция в размер от 2000 до 5000 лева;

3. за нарушения по чл. 7, ал.2 – глоба в размер от 300 до 500 лева

5. за нарушения по чл. 15 – имуществена санкция в размер от 200 до 1000 лева
6. за нарушения по чл. 16-17:
    а) глоба в размер от 50 до 200 лева за физически лица,

    б) имуществена санкция от 100 до 500 лева за юридически лица;

7. за нарушения по чл. 18

    а) глоба в размер от 50 до 300 лева за физически лица,

    б) имуществена санкция от 300 до 1 000 лева за юридически лица;

8. за нарушения по чл. 22:

    а) глоба в размер от 50 до 300 лева за физически лица,

    б) имуществена санкция от 100 до 500 лева за юридически лица;

   9. за нарушения по чл. 23, ал. 1:

    а) глоба в размер от 150 до 500 лева за физически лица,

    б) имуществена санкция от 1 000 до 3 000 лева за юридически лица;

10. за нарушения по чл. 23, ал. 2:

    а) глоба в размер от 50 до 500 лева за физически лица,

    б) имуществена санкция от 300 до 1 000 лева за юридически лица;

 11. за нарушения по чл. 25 и чл. 27:
а) глоба в размер от 50 до 300 лева за физически лица; 
б) имуществена санкция от 100 до 500 лева за юридически лица; 

 12. за нарушения по чл. 28 - глоба в размер от 100 до 250 лева;

 13. за нарушения по чл. 29 - глоба в размер на 100 лева

 14. за нарушения по чл. 30-31 - глоба в размер от 50 до 100 лева;
 15. за нарушения по чл. 33
    а) глоба в размер от 50 до 500 лева за физически лица,

    б) имуществена санкция от 100 до 1 000 лева за юридически лица;

 16. За нарушения по чл.34, ал1-2 -  глоба в размер от 50 до 100 лева;

 17. за нарушения по чл. 36 т. 1:
    а) глоба в размер от 50 до 300 лева за физически лица,

    б) имуществена санкция от 300 до 1 000 лева за юридически лица;

 18.  за нарушения по чл. 36 т. 2 – глоба в размер от 50 до 100 лева.
 19. за нарушения по чл. 36 т. 3-4:

    а) глоба в размер от 50 до 250 лева за физически лица,

    б) имуществена санкция от 100 до 500 лева за юридически лица;

 20. за нарушения по чл. 36 т. 5:

    а) глоба в размер от 100 до 500 лева за физически лица,

    б) имуществена санкция от 1 000 до 5 000 лева за юридически лица;

 21. за нарушения по чл. 36 т. 6-8 - глоба в размер от 100 до 500 лева

 22.  за нарушения по чл. 36 т. 9-12 - глоба в размер от 50 до 300 лева

 23. за нарушения по чл. 37: 

    а) глоба в размер от 50 до 500 лева за физически лица,

    б) имуществена санкция от 100 до 1000 лева за юридически лица;

24. за нарушения по Раздел VІІ се налагат:

    а) глоба в размер от 50 до 500 лева за физически лица,

    б) имуществена санкция от 100 до 1 000 лева за юридически лица;
Чл. 58. (1) При маловажни случаи на нарушения, които са установени в момента на извършването им, на мястото на нарушението може да бъде наложена глоба с фиш в размер от 10 до 50 лева.
(2) Фишът трябва да съдържа:

1. собственото, бащиното и фамилното име и длъжността на лицето, наложило глобата;

2. собственото, бащиното и фамилното име на нарушителя и точния му адрес, единен граждански номер;

3. датата и мястото на извършване на нарушението;

4. законните разпоредби, които са били нарушени виновно;

5. размерът на глобата, която следва да се заплати.

(3) Фишът се подписва от длъжностното лице, наложило глобата, и от нарушителя.

(4) Глобата се заплаща доброволно на място от нарушителя, след което му се дава екземпляр от фиша.

(5) На лице, което оспорва извършеното от него нарушение, наложената му глоба или откаже да подпише фиша, се съставя акт.

Чл. 59. (1) На виновните лица може да се връчват предписания с определяне на срок за отстраняването на допуснатите нарушения.

(2) При изтичане срока на предписанието и неизпълнението му, на нарушителя се съставя акт за установяване на административно нарушение в съответствие с правилата на тази наредба.

Чл. 60. Независимо от административно-наказателната отговорност по тази Наредба, нарушителите възстановяват направените разходи за отстраняване на вредните последици от извършеното от тях нарушение. 

Чл. 61. В случаите, когато административно-наказващият орган прецени, че нарушението, за което е образувано административно-наказателно производство съставлява престъпление по Наказателния кодекс, наказателно постановление не се издава, образуваната преписка се спира и събраните материали се изпращат на Районен прокурор - Кула.

ДОПЪЛНИТЕЛНИ РАЗПОРЕДБИ
§ 1. По смисъла на наредбата:
1. „Агресивни кучета” са кучета, които проявяват спонтанна неадекватна реакция, насочена срещу хора или животни, която в зависимост от силата и нейното естество би могла да доведе до нараняване или причиняване на смърт.
2. „Брандмауер” е негорима пожарозащитна стена с пожароустойчивост до два часа и половина.
3. „Восъчна зрялост” е степен на узряване (етап) преди пълната зрялост на зърното, когато зърната от средата на класа (или метлицата) получават свойствения за зрялото зърно цвят и консистенцията им при смачкване има восъкоподобен вид. Всички части на растението са пожълтели, но жилави.

4. „Домашни любимци” са животните, отглеждани с нестопанска цел в дома на човека.

5. „Други лица, които полагат грижи за детето” са семейство на роднини и близки или приемно семейство, при които детето е настанено по реда на чл. 26 от Закона за закрила на детето, както и останалите лица, при които детето пребивава по настоящ адрес.

6.  „Обществен ред” е установеният с нормативни актове ред, който осигурява нормално спокойствие и възможност да се упражняват съответните граждански права.

7. „Обществени места” са общодостъпни за всяко лице места, като обществен транспорт, заведения за хранене, търговски, спортни или развлекателни обекти, кина, театри, стадиони, зали и други.

8.  „Пожарозащитна ивица” е площ с определена ширина, почистена от растителност или с изоран почвен слой.
9. „Придружител” е пълнолетно дееспособно лице, определено по надлежен ред от законния представител на детето или от други лица, които полагат грижи за детето, при които детето е настанено по реда на Закона за закрила на детето.

10. „Селскостопански животни” са едри преживни животни, дребни преживни животни, свине, еднокопитни животни, зайци, птици и риби, отглеждани и развъждани за производство на животински продукти, други селскостопански цели или за работа.

11. „Специализирана закрила на обществени места” е създаването на условия, които не застрашават физическото, психическото и нравственото развитие на децата.
ПРЕХОДНИ И ЗАКЛЮЧИТЕЛНИ РАЗПОРЕДБИ
§ 2. Наредбата се приема на основание чл. 21, ал. 2, във връзка с чл. 21, ал. 1, т. 23  от Закона за местното самоуправление и може да бъде отменяна, изменяна или допълвана по реда на нейното приемане.

§ 3. Настоящата Наредба е приета с Решение № 47/31.08.2015 г. по Протокол №  4/2015 г.  на Общински съвет – Бойница и влиза в сила от деня на приемането й.

§ 4. Настоящата Наредба отменя Наредба № 1 за осигуряване на обществения ред, поддържане на чистотата, опазване на околната среда, пожарна безопасност и защита на имуществото на територията на община Бойница, приета с Решение № 63/26.08.2008 г. на Общински съвет –  Бойница. 
§ 5. Разпоредбите на тази наредба се прилагат, доколкото не противоречат на нормативен акт от по – висока степен.

ГАБРИЕЛА ТОШЕВА___________________________________

